Пиодермия

Пиодермия (грекче πύον – ириң жана δέρμα – тери) – ириндетүүчү бактериялар (стафилококк жана стрептококк) пайда кылуучу, кенири таралган тери ооруусу. Анын пайда болушуна терини тырмап же кесип алуу, кир, үшүк уруу, ички органдардын функциясынын, зат алмашуунун, нерв системасынын бузулушу ж. б. факторлор таасир этет. Пиодермия өнөкөт жана катуу кармаган стафилло- жана стрептодермия болуп айырмаланат. Бир эле учурда кокктордун экөө менен тең жабыркаса, стрептостафиллодермия деп аталат. Стафиллодермияга фолликулит, гидраденит, чыйкан, сикоз ж. б. кирет. Стрептодермияда теринин үстүнкү бетинде жука кабыктуу, киргилт суюктук толгон ыйлаакча пайда болот. Ал карттанып, катып түшөт. Пиодермияга чалдыккан терини сууга тийгизбей, тегерегин тазалап (дезинфекциялап), ошондой эле антибиотик ж. б. дары-дармек менен дарылайт. Алдын алууда жеке гигиенаны сактап, организмдин инфекцияга туруктуулугун чындоо зарыл.
Категория:Медицина 
Категория:Ден соолук
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9